Barritskov
Barritskov, sædegård vest for Juelsminde. Gården skiftede i perioden 1356-1913 kun ejer ved arv (Manderup, Holck, Reedtz, Rosenkrantz og Scheel). Den nuværende hovedbygning er opført 1914-16 af Gotfred Tvede som en vinkelbygning i to etager. Nordfløjen rummer genanvendte bygningsdele fra 1500-t., bl.a. den nedrevne østfløjs indskriftssten fra 1598 og en del bindingsværk. 
I parken henligger dele af det gamle Barritskov som en malerisk haveruin.